Den 20-årige mand, der lørdag eftermiddag skød efter en 29-årig mand på Mors, blev løsladt efter grundlovsforhør.

Lørdag eftermiddag affyrede en 20-årig mand fra en bil to skud med et dobbeltløbet haglgevær mod en 29-årig mandlig fodgænger. Det er angiveliget sket i et jalousi-opgør i Sillerslev på Mors. Den 20-årig kørte i en bil, hvor også den 29-årige fodgængers eks-kæreste befandt sig. To skud blev affyret - et mod himlen og bagefter et direkte mod den 29-årige. Men det var altså ikke nok til at føre til en varetægtsfængsling, fortæller vagtchefen ved Midt- og Vestjyllands Politi. Det skriver TV MidtVest. - Gerningsmanden blev søndag fremstillet i grundlovsforhør, men han blev løsladt igen, fortæller vagtchef ved Midt- og Vestjyllands Politi, Bjarne Askholm til TV MidtVest. - Den 20-årige blev løsladt med den begrundelse, at han ikke i forvejen er kendt i politiets kriminalregistre, og at der ikke er en medgerningsmand på fri fod, oplyser vagtchefen. Anklagemyndigheden har kæret kendelsen, som mandag kommer for Vestre Landsret. - Så kan det være, vi skal ud og anholde manden igen i morgen, siger Bjarne Askholm.